**ЗАКОН ЗА УСТАНОВИ ЗА СРЕДНО ОБРАЗОВАНИЕ**

**НА ВЕРСКИТЕ ЗАЕДНИЦИ**

**Член 1**

Законот за установите за средно образование и верските заедници се донесува врз основа на Уставот на Република Северна Македонија, Законот за средното образование и Законот за правната положба на црква, верска заедница и религиозна група.

 **Член 2**

Со овој закон се уредува правниот статус на установи за средно образование основани од верските заедници: Македонска православна богословија „ Свети Климент Охридски “ – Скопје и Средното исламско училиште Медресеја "Иса Беу" -Скопје (во натамошниот текст: Православното богословско училиште и Средното исламско училиште).

**Член 3**

Православното богословско училиште и Средното исламско училиште ќе вршат дејност средно образование од областа на православната, односно исламската религија и теологија.

**Член 4**

Православното богословско училиште и Средното исламско училиште имаат овластување да издаваат дипломи, сведителства и други јавни исправи за завршено средно верско образование на начин и според условите утврдени со статутот на установата за средно образование на верските заедници.

**Член 5**

Учениците запишани на Православното богословско училиште и Средното исламско училиште ги имаат истите права и обврски како и другите ученици од јавните средни училишта.

**Член 6**

Наставник кој ќе реализира воспитно-образовна работа во Православното богословско училиште и Средното исламско училиште по општообразовните предмети може да биде лице со стекнати квалификации од најмалку 240 кредити според ЕКТС (VI А) ниво или завршено најмалку високо образование со траење од четири години (најмалку VII/1 степен) кое ги исполнува условите од Законот за наставниците и стручните соработници во основните и средните училишта.

Наставник кој ќе реализира воспитно-образовна работа во Православното богословско училиште и Средното исламско училиште по наставните предмети од православната, односно исламската религија и теологија, може да биде лице со стекнати квалификации од најмалку 240 кредити според ЕКТС (VI А) ниво или завршено најмалку високо образование со траење од четири години (најмалку VII/1 степен) од соодветното научно поле.

 **Член 7**

Православното богословско училиште и Средното исламско училиште воспитно-образовната работа ја остваруваат согласно наставен план и наставни програми.

На предлог на Православното богословско училиште и Средното исламско училиште, а по претходно добиено позитивно мислење од Бирото за развој на образованието, основачот го одобрува наставниот план за работа во Православното богословско училиште и Средното исламско училиште.

За општообразовните предмети, согласно наставниот план, ќе се користат наставните програми за гимназиско образование утврдени од министер за образование и наука.

Наставните програми за предмети од православната, односно исламската религија и теологија, на предлог на Православното богословско училиште и Средното исламско училиште, ги одобрува основачот.

Донесениот наставен план и наставните програми училиштето е должно да ги објави на својата веб-страница.

**Член 8**

Средства за финансирање на дејноста на Православното богословско училиште и Средното исламско училиште ќе се обезбедуваат од средствата на основачите и од други извори определени со закон.

**Член 9**

Учениците запишани во Православното богословско училиште и Средното исламско училиште имаат право да полагаат државна матура, согласно со Законот за средното образование и подзаконските акти донесени врз основа на него, вклучувајќи ја Концепцијата за државна матура, училишна матура и завршен испит.

**Член 10**

Учениците кои положиле државна матура имаат право да го продолжат своето образование на високообразовните установи во Република Северна Македонија.

**Член 11**

Учениците кои положиле училишна матура имаат право да го продолжат своето образование на високообразовните установи на верските заедници во Република Северна Македонија.

**Член 12**

Овој закон влегува во сила осмиот ден од денот на објавувањето во "Службен  весник на Република Северна Македонија".